Beurtkrag weer vandag ingestel(Argieffoto) Fase 2-beurtkrag sal Dinsdag tussen 16:00 en 24:00 geld weens ŉ tekort aan opwekkingskapasiteit. Suid-Afrikaners kan boonop verwag dat beurtkrag vir ŉ paar dae sal duur. “Daar is ŉ sterk moontlikheid dat beurtkrag ook Woensdag en Donderdag gedurende dieselfde tyd ingestel kan word,” lui die kragvoorsiener se verklaring. “Eskom sal wel enige verwikkelinge hieroor eersdaags aan die publiek kommunikeer.” Volgens die kragvoorsiener kom die opwekkingstekort nadat ŉ eenheid by die Arnot-kragstasie en drie by die Tutuka-kragstasie binne die afgelope 24-uur onklaar geraak het. Daar is ook vertragings om die eenhede by die Arnot-, Kusile en Tutuka-kragstasie te herstel, “wat erge druk op die kragnetwerk plaas”. Eskom staan in dié stadium sowat 4 550 MW af aan beplande instandhouding, terwyl ŉ bykomende 14 182 MW onbeskikbaar is weens onbeplande onderbrekings. “Ons doen ŉ beroep op alle Suid-Afrikaners om elektrisiteit spaarsamig te gebruik.”